Μ.Γ.Σ. Μελιτέας Θεσσαλονίκης

Ο **Μουσικός Γυμναστικός Σύλλογος Αποφοίτων Παπαφείου «ο Μελιτεύς»** ή **Μ.Γ.Σ. Μελιτεύς Θεσσαλονίκης** είναι μία από τις πιο ιστορικές ομάδες της Θεσσαλονίκης, που ιδρύθηκε το 1926 ως Μουσικογυμναστικός Σύλλογος από τους απόφοιτους του Παπαφείου Ιδρύματος και είχε σαν βασικό σκοπό την ομαλή αποκατάσταση και ένταξη στο κοινωνικό σύνολο των παιδιών (ορφανών κυρίως), που αποφοιτούσαν από το ίδρυμα. 

Το ποδοσφαιρικό τμήμα αγωνίζεται στην Β΄ Ερασιτεχνική Κατηγορία της Ε.Π.Σ. Μακεδονίας. Παλιότερα έπαιξε μέχρι και στη Β΄ Εθνική Κατηγορία.

## Ιστορία
Ο Μ.Γ.Σ. Μελιτεύς ιδρύθηκε και λειτουργεί ως σήμερα ως ο σύλλογος αποφοίτων του Παπαφείου Οφανοτροφείου. Το Παπάφειο άρχισε την λειτουργία του ως ορφανοτροφείο το 1906. Τα παιδιά εκείνης της εποχής, εκτός της εξασφαλισμένης σχετικά άνετης διαβίωσης, της μόρφωσης και της επαγγελματικής κατάρτισης δεν έπαυαν να είναι έγκλειστα και απομονωμένα. Έτσι όταν άρχισαν οι πρώτες γενιές αποφοίτων να βγαίνουν στην κοινωνία, ήταν κοινωνικά αποκομμένοι, χωρίς συγγενείς και φίλους. Ξεκινούσαν μια ζωή καινούργια χωρίς ανθρώπινα στηρίγματα και η ανάγκη αυτή τους οδήγησε στη δημιουργία του Μ.Γ.Σ. Μελιτεύς. Με την πάροδο των ετών ο σύλλογος δημιούργησε μουσικό τμήμα, ποδοσφαιρικό τμήμα, τμήματα μπάσκετ, βόλεϊ, ποδηλασίας, στίβου, βαρέων αθλημάτων κ.ά.

## Τμήμα ποδοσφαίρου ανδρών
Το ποδοσφαιρικό τμήμα του Μελιτέα έλαβε επίσημα μέρος στα πρωταθλήματα της ΕΠΣΜ από τη χρονιά 1927-28 και μετά, μαζί με τις μεγάλες ομάδες της πόλης (Άρης, Ηρακλής, ΠΑΟΚ), αλλά και τους Μ. Αλέξανδρο, Μακεδονικό, Θερμαϊκό κ.ά. Καταγράφεται συμμετοχή του συλλόγου ήδη από το 1925-26 στο πρωτάθλημα ανεπισήμων της ΕΠΣΜ. Την περίοδο 1959-60 ο Μελιτέας ήρθε δεύτερος στην Α΄ Κατηγορία (πίσω από τον Θερμαϊκό) και έτσι αγωνίστηκε στο νεοεμφανιζόμενο πειραματικό πρωτάθλημα της Β΄ Εθνικής 1959-60, όπου κατετάγη τελευταίος, παραμένοντας στα τοπικά πρωταθλήματα της Θεσσαλονίκης.

### Βαθμολογία Ειδικού Πρωταθλήματος 1960

### Τίτλοι
* Πρωτάθλημα Α΄ Κατηγορίας Ε.Π.Σ. Μακεδονίας: 1935, 2018
* Πρωτάθλημα Β΄ Κατηγορίας Ε.Π.Σ. Μακεδονίας: 1931, 1947, 1956, 1959, 2011
* Πρωτάθλημα Γ΄ Κατηγορίας Ε.Π.Σ. Μακεδονίας: 1929

## Τμήμα καλαθοσφαίρισης ανδρών
Το τμήμα καλαθοσφαίρισης του Μελιτέα ήταν ένα από τα 30 ιδρυτικά σωματεία που υπέγραψαν το καταστατικό δημιουργίας της E.KA.Σ.Θ. το 1976. Στα πρώτα πρωταθλήματα της δεκαετίας του '70 η ομάδα του θα πρωταγωνιστεί στην Α' Κατηγορία της Ένωσης και το 1979-80 θα έρθει δεύτερος πίσω από τον Αργοναύτη Καλαμαριάς με συνέπεια την άνοδο του στην τότε Β' Εθνική Ανδρών, όπου θα αγωνιστεί για τρείς χρονιές. Στην πρώτη του χρονιά, το 1980-81 (10-22) θα ισοβαθμίσει στην έβδομη θέση με τον Απόλλωνα Καλαμαριάς, το 1981-82 (11-11) και τελική θέση έκτος και τέλος το 1982-83 (7-14) θα κατεταγεί στην τελευταία θέση με άλλες 4 ομάδες (Κολλέγιο Ανατόλια, Ε.Α. Λάρισας και Α.Ο. Δράμας) οι οποίες και θα υποβιβαστούν στα τοπίκα πρωταθλήματα. Στην επιστροφή του στα πρωταθλήματα της ΕΚΑΣΘ θα συνεχίσει να αγωνίζεται στις πρώτες κατηγορίες της Ένωσεώς χωρίς να καταφέρει να παίξει ξανά σε εθνική κατηγορία.  

Το καλαθοσφαιρικό τμήμα του Μελιτέα παραμένει ανενεργό τα τελευταία χρόνια. 

### Τίτλοι
* Πρωτάθλημα Β' Κατηγορίας Θεσσαλονίκης: 1959, 1962, 1979

## Παραπομπές


## Πηγές
* Επίσημος ιστότοπος του Συλλόγου Αποφοίτων Παπαφείου Μελιτεύς
* Το ηλεκτρονικό αρχείο της "*Αθλητικής Ηχούς*"
* Το ηλεκτρονικό αρχείο της εφημερίδας "*Μακεδονία*"
* Το ηλεκτρονικό αρχείο της εφημερίδας "*Θεσσαλονίκη*"
* Στατιστική ποδοσφαίρου.
* "Ο Aldo Moro ήταν η αρχή...".

Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1926
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926